Det var ikke vores beslutning at lukke Irak- og Afghanistankommissionen. Det var Venstres.

Sådan lyder det fra de konservative på dagen, da Politiken kan afsløre via et klassificeret mødereferat fra Statsministeriet, at daværende statsminister Anders Fogh Rasmussen allerede i marts 2002 - et år før Irakkrigens begyndelse - forklarede den amerikanske viceforsvarsminister Paul Wolfowitz, at »Danmark ville til sin tid utvivlsomt yde sin støtte«.

Med beslutningen om at nedlægge kommissionen, som blev nedsat af den tidligere regering, kommer Anders Fogh Rasmussen ikke til at skulle afhøres om blandt andet det mødereferat. Ej heller den daværende konservative udenrigsminister Per Stig Møller skal afhøres. Og fra Venstre-regeringens støttepartier lyder der ingen protester over beslutningen om at lukke kommissionen.